﻿ POLARIZAREA ACCESULUI LA SERVICIILE DE EDUCAŢIE. ROLUL SISTEMULUI DE ÎNVĂŢĂMÂNT GABRIELA NEAGU n studiul de faţă prezentăm analiza unor ipoteze privind influenţa asupra accesului la educaţie, atât a factorilor de mediu socio- Î familiali, cât şi al celor pedagogici şi psiho-sociali. Materialul de faţă îşi propune să analizeze în ce măsură factorii pedagogici şi cei psiho- sociali influenţează accesul la educaţie, în condiţiile în care, de regulă, elevii şi familiile acestora sunt, cel mai adesea, făcuţi responsabili de accesul şi succesul în educaţie. Cele mai cunoscute teorii privind accesul la educaţie sunt cele care explică reuşita şi eşecul şcolar în termeni de handicap sociocultural (Bourdieu, Boudon, Bernstein, Althusser etc.): spre deosebire de elevii proveniţi din medii sociofamiliale favorizate, elevii defavorizaţi sociofamilial nu dispun de o bază social-culturală şi economică (bibliotecă personală, frecventarea unor spaţii culturale, securitate economică, utilizarea unui cod lingvistic dezvoltat şi acceptat în instituţiile de învăţământ etc.) care să le faciliteze reuşita şcolară, motiv pentru care se află adesea în situaţia de eşec şcolar (absenteism, abandon şcolar, performanţe educaţionale modeste etc.). De-a lungul timpului, aceste teorii au avut meritul de a contribui la iniţierea, organizarea şi derularea unor proiecte şi programe, în scopul ameliorării deficitului sociocultural şi economic al elevilor proveniţi din medii sociofamiliale defavorizate: prelungirea duratei obligatorii de şcolarizare, burse sociale şi de merit, alocaţii financiare suplimentare pentru familii aflate în dificultate etc. Cu toate acestea, doar diferenţele de ordin cantitativ (număr de ani de şcolarizare) dintre elevii săraci şi cei bogaţi s-au diminuat, în timp ce diferenţele de ordin calitativ (tipul, forma, calitatea educaţiei primite etc.) s-au accentuat. Acest fapt a adus în discuţie sistemul de învăţământ, considerându-se că, de inegalităţile sociale în faţa educaţiei, de eşecul şcolar în rândul categoriilor defavorizate nu sunt responsabili doar elevii şi familiile acestora, ci şi şcoala. Cu toate acestea, discuţiile privind rolul şi locul şcolii în procesul de polarizare educaţională au vizat mai ales resursele material-financiare ale şcolii, volumul populaţiei şcolare raportat la cel al cadrelor didactice, nivelul de calificare şi de pregătire profesională a personalului didactic etc. CALITATEA VIEŢII, XVII, nr. 1–2, 2006, p. 51–63 52 GABRIELA NEAGU 2 Deşi foarte rar şi nu cu mult timp în urmă, a fost adusă în discuţie şi relaţia dintre modul în care decurge procesul instructiv-educativ, conţinutul învăţământului, practicile de evaluare etc. şi reuşita sau eşecul şcolar al elevilor proveniţi din medii sociofamiliale diferite (cele mai cunoscute şi mai recente lucrări pe această teme sunt cele ale prof. P. Perrenoud). Contextul, condiţiile în care se derulează procesul instructiv-educativ (şcoală, clasă) s-a dovedit, în decursul timpului, că are o influenţă semnificativă asupra achiziţiilor, cunoştinţelor, atitudinilor şi comportamentelor însuşite de către elevi. În perioada mai 2002 – mai 2005, în Institutul de Cercetare a Calităţii Vieţii s-a derulat un proiect de cercetare în colaborare cu Facultate de Sociologie şi Asistenţă Socială din Universitatea Bucureşti, Polarizare la serviciile de sănătate şi educaţie ca sursă a sărăcirii în viitor, coordonat de către prof. dr. Ioan Mărginean. Proiectul a avut două componente principale: una privind accesul la serviciile de sănătate şi cea de-a doua privind accesul la serviciile de educaţie. În ceea ce priveşte componenta educaţională, s-au derulat trei faze distincte, care au urmărit obiective diferite: – „Diagnoza privind sistemul educaţional din România. Determinarea cauzelor şi disfuncţiilor interne” având ca principal obiectiv realizarea unei diagnoze a sistemului de învăţământ din România; – „Factori de risc privind accesul la educaţie al copiilor din familiile sărace. Studiu de caz”, etapa în care s-a realizat un studiu de caz în unităţi de învăţământ preuniversitar din judeţul Bacău, situate în medii defavorizate; – „Elaborarea de propuneri de măsuri incluzive, destinate reducerii polarizării accesului la educaţie”, prin care s-a urmărit elaborarea unui set de măsuri şi direcţii de acţiune care să contribuie la facilitarea accesului la educaţie al categoriilor de populaţie defavorizate. Pe parcursul derulării proiectului de cercetare a existat posibilitatea verificării unor ipoteze legate atât de rolul factorilor de mediu sociofamilial cât şi de al celor de natură pedagogică şi psihosocială, în fenomenul de polarizare a accesului la educaţie, la nivelul sistemului de învăţământ românesc. În materialul de faţă, în care vom utiliza şi datele din rapoartele de cercetare elaborate în cadrul proiectului (atât cele referitoare la diagnoza sistemului de învăţământ din România, cât şi cele rezultate în urma realizării unui studiu de caz în 1 ), ne vom concentra unităţi de învăţământ din zone defavorizate din judeţul Bacău doar asupra modului în care factorii pedagogici şi cei psihosociali pot favoriza sau, dimpotrivă, pot contribui la reducerea fenomenului de polarizare educaţională. 1 L. Urse, G. Neagu, L. Stoica, A. M. Petrescu, Diagnoza sistemului educaţional din România. Determinarea cauzelor şi disfuncţiilor interne – etapa I şi G. Neagu, L. Stoica Factori de risc privind accesul la educaţie al copiilor din familiile sărace. Studiu de caz – etapa II, Rapoarte de cercetare în Polarizarea accesului la serviciile de sănătate şi educaţie ca sursă a sărăcirii în viitor (coord. prof. dr. I. Mărginean). 3 POLARIZAREA ACCESULUI LA SERVICIILE DE EDUCAŢIE 53 Premisa de la care am plecat este aceea că, cu cât elevii sunt mai defavorizaţi din punct de vedere sociocultural şi economic, cu atât sunt mai expuşi influenţei factorilor pedagogici şi psihosociali (tipul de şcoală frecventat, componenţa colectivului de elevi, relaţiile dintre ei, familiile lor şi cadrele didactice, metode de predare-învăţare şi evaluare etc.). Criteriile în funcţie de care sunt trataţi elevii la şcoală diferă de la un sistem de învăţământ la altul, de la o şcoală la alta, dar, cel mai adesea, au fost identificate ca având o strânsă legătură cu mediul sociofamilial de provenienţă al elevului. Materialul de faţă are, de asemenea, ca punct de plecare şi concluziile a numeroase studii şi cercetări atât asupra sistemului de învăţământ din România, cât şi asupra altor sisteme de învăţământ din Europa, potrivit cărora, la nivelul populaţiei, există percepţia că sistemul de învăţământ tratează în mod diferenţiat elevii. Atunci când sunt întrebaţi despre principalele motive pentru care unii tineri părăsesc sistemul de învăţământ, datele anchetelor internaţionale IALS (International adult literacy study, 1995) arată că, în cinci ţări din şapte, mai mult de 60% dintre adulţii interogaţi spun că au renunţat la şcoală din motive care nu aveau legătură cu ei şi pe care nu le puteau controla. În 1996, 67% dintre cadrele didactice din învăţământul secundar din Franţa erau de părere că „sistemul educativ ar trebui să facă ceva în favoarea egalităţii de şanse” la educaţie. În 1994, 45% dintre elevii din anul al treilea al colegiilor publice franceze considerau fals şi 37%, 2 total fals, enunţul „în colegiu, profesorii sunt corecţi cu elevii” . O analiză pe baza datelor din Barometrul de Opinie Publică (ediţia mai 2003) a percepţiei populaţiei din România asupra sistemului de învăţământ pune în 3 evidenţă aspecte aproximativ identice . Tabelul nr. 1 Credeţi că şcolile din România oferă şanse egale tuturor copiilor sau % există copii care sunt defavorizaţi? Oferă şanse egale tuturor copiilor 37,4 Există copii care sunt defavorizaţi 55,1 NS/NR 7,5 Tabelul nr. 2 Dar credeţi că există copii care sunt favorizaţi în şcoală? % Da 63,1 Nu 23,8 NS/NR 13,1 Potrivit acestor date, concluzia este mai mult decât evidentă: sistemul de învăţământ românesc, în opinia populaţiei, nu oferă şanse egale tuturor elevilor. 2 Denis Meuret, La notion de justice dans les systèmes éducatifs et la gestion de l’héterogénéité. 3 Ovidiu Voicu, Percepţii asupra sistemului românesc de învăţământ, mai 2004, www.osf.ro. 54 GABRIELA NEAGU 4 Tabelul nr. 3 Care sunt aceşti copii? (defavorizaţi) Prima opţiune A doua opţiune Total Cei săraci 63,2 10,9 74,2 Din mediul rural 9,5 3,9 13,4 Romii 7,2 4,7 11,9 Orfanii 5,3 3,8 9,1 Bolnavii, cu handicap 2,0 4,8 6,8 Cei slabi la învăţătură 1,8 1,2 3,0 Din familii dezorganizate 1,5 1,3 2,8 Din minorităţi etnice 0,9 0,8 1,6 Altcineva 4,1 4,9 9,0 NS/NR 4,4 63,7 68,1 Tabelul nr. 4 Care sunt aceşti copii? (favorizaţi) Prima opţiune A doua opţiune Total Copiii persoanelor cu bani 72,6 10,5 83,1 Rudele/copiii profesorilor 8,6 16,4 25,0 Copiii persoanelor influente 7,5 9,5 17,0 Copiii inteligenţi/cei care învaţă bine 2,9 7,3 10,2 Altcineva 2,0 1,2 3,2 NS/NR 6,4 55,2 61,6 Resursele material-financiare sunt, după cum se observă, principalul criteriu în funcţie de care sunt diferenţiaţi elevii: cei care sunt săraci sunt defavorizaţi, iar copiii care provin din medii sociofamiliale favorizate (copiii persoanelor cu bani) sunt favorizaţi în sistemul de învăţământ românesc, în opinia populaţiei. Considerăm însă că deţinerea sau nu a resurselor material-financiare nu reprezintă o cauză care acţionează independent în favoarea sau defavoarea unor elevi, indiferent de sistemul de învăţământ pe care-l avem în vedere. Configuraţia globală a sistemului de învăţământ, caracteristicile instituţiilor de învăţământ şi ale populaţiei şcolare care o frecventează, relaţia dintre mediul şcolar şi cel sociofamilial de provenienţă al elevului etc. sunt doar câţiva dintre factorii care pot accentua sau, dimpotrivă, diminua, acţiunea factorului mediu sociofamilial de provenienţă. CONFIGURAŢIA GLOBALĂ A SISTEMULUI DE ÎNVĂŢĂMÂNT Studiile realizate la nivelul sistemelor de învăţământ din ţările OCDE demonstrează faptul că inegalităţile sociale sunt influenţate de modul în care este structurat sistemul de învăţământ. Astfel, ele au tendinţa de a fi mult mai puternice, în cazul sistemelor de învăţământ puternic diferenţiate la nivelul învăţământului secundar inferior şi cu o durată mai scurtă a pregătirii după un trunchi comun de cunoştinţe (cazul Germaniei, Marii Britanii). Prelungirea duratei obligatorii de 5 POLARIZAREA ACCESULUI LA SERVICIILE DE EDUCAŢIE 55 şcolarizare şi organizarea conţinutului învăţământului pe baza unui trunchi comun de cunoştinţe pentru o perioadă mai lungă conduce însă la atenuarea inegalităţilor 4 . sociale, în faţa educaţiei (cazul Finlandei) La concluzii asemănătoare au ajuns şi cercetătorii care au realizat studii comparative pe baza datelor asupra randamentului şcolar culese prin IEA (International 5 Association for Evaluation of Educational Achievement) : învăţământul de tip general, prin deschiderea sa şi absenţa examenelor selective la nivelurile primar şi secundar inferior, se remarcă a fi o strategie mult mai eficientă, pentru că trebuie să se ocupe, pe toată durata şcolarizării, de toată populaţia de vârstă şcolară, de toate talentele pe care o le are o ţară. Sistemul de învăţământ românesc se caracterizează printr-o structură diferenţiată pe tipuri de învăţământ, filiere, specializări, începând cu finalizarea învăţământului obligatoriu (de 9 ani până în 2004 şi din 2005, de 10 ani). Structura diferenţiată, dar şi fluctuaţiile privind durata obligatorie de şcolarizare va avea efecte pe termen lung, atât asupra viitorului educaţional al absolvenţilor (absolvenţii învăţământului profesional şi de ucenici au şanse mult mai reduse de continuare a studiilor, comparativ cu absolvenţii învăţământului liceal), cât şi asupra integrării pe piaţa forţei de muncă (cei care vor avea un nivel al pregătirii şcolare mai redus şi o specializare îngustă riscă să ocupe locuri de muncă nesigure şi mai puţin bine plătite). Specializarea timpurie impusă de configuraţia sistemului de învăţământ are ca principal efect transferul inegalităţilor sociale exterioare şcolii în interiorul acesteia. Familiile defavorizate din punct de vedere socioeconomic, mai puţin informate şi cu un nivel al pregătirii şcolare şi profesionale limitat, au tendinţa de a-şi orienta copiii spre învăţământul profesional sau şcoli de ucenici şi mai puţin 6 sau deloc spre învăţământul liceal . La această orientare diferenţiată contribuie, în primul rând, distribuţia teritorială inegală a instituţiilor de învăţământ în funcţie de specializări, forme şi tipuri de învăţământ (număr mai mare de instituţii de învăţământ liceal în mediul urban decât în rural, o diversitate mai redusă de specializări, profiluri la nivelul învăţământului post-obligatoriu în mediul rural, comparativ cu mediul urban), astfel încât elevii care provin din familii defavorizate, în special cei din mediul rural, sunt dependenţi de oferta educaţională locală, care este limitată. Un alt factor care contribuie la orientare şcolară diferenţiată constă în aşteptările, atitudinile cadrelor didactice, care sunt şi ele limitate şi foarte limitate în ceea ce priveşte viitorul şcolar al elevilor defavorizaţi din punct de vedere sociofamilial şi economic şi ridicate, în cazul celorlalţi elevi. De asemenea, atât din punct de vedere cantitativ (număr de ani de şcolarizare), cât şi calitativ (conţinutul învăţământului, calificarea şi pregătirea 4 La lutte contre l’échec scolaire: un défi pour la construction européenne, www.eurydide.org. 5 Idem 5. 6 Idem 1. 56 GABRIELA NEAGU 6 personalului didactic, condiţiile de învăţare) învăţământul liceal este mai bine cotat decât cel profesional şi de ucenici. Şansele de a continua şcolarizarea sunt mult mai ridicate în rândul absolvenţilor de învăţământ liceal decât în cazul celor care finalizează învăţământul profesional şi de ucenici. INSTITUŢII DE ÎNVĂŢĂMÂNT DIFERITE Deşi în majoritatea ţărilor, între care şi România, gruparea elevilor în şcoli şi clase pe criterii care ţin de rasă, naţionalitate, sex, mediu de provenienţă, nivel intelectual, religie este interzisă prin lege, totuşi această selecţie are loc. Efectele acestui tip de selecţie asupra accesului şi succesului în educaţie sunt considerabile. Pe ansamblul ţărilor OCDE, evaluarea performanţelor elevilor de până la 15 ani (OCDE, 2001) a pus în evidenţă faptul că 36% din variaţia scorurilor în înţelegerea textului scris se datorează diferenţelor dintre şcoli, iar amploarea „efectului şcoală” este cu atât mai ridicată cu cât diferenţele dintre şcoli sunt mai mari. Dacă în ţările industrializate, diferenţele la nivelul populaţiei şi cele dintre instituţiile de învăţământ sunt mai reduse, în ţările mai puţin dezvoltate, datorită diferenţelor mai ridicate dintre şcoli şi dintre diferite categorii de populaţie, factorii pedagogici şi cei psihosociali s-au dovedit a influenţa într-o mai mare măsură reuşita şi succesul şcolar, decât factorii de mediu de provenienţă. De asemenea, evaluarea performanţelor educaţionale a pus în evidenţă şi existenţa unui „efect-clasă” care, cel puţin la nivelul primar de învăţământ, explică între 10 şi 15 procente diferenţele dintre elevi, care sunt mult mai accentuate la 7 matematică decât la limba maternă . Principala explicaţie constă în faptul că, în şcolile care obţin performanţe educaţionale ridicate cu regularitate, rareori colectivele de elevi sunt heterogene (elevi proveniţi din diferite medii sociofamiliale, în proporţii echilibrate). În acest tip de şcoli învaţă, cu precădere, elevi proveniţi din medii sociofamiliale favorizate, în principal pentru că şcolile îşi recrutează elevii, de regulă, din cartierele, zonele, comunele sau satele în care-şi desfăşoară activitate. Populaţia defavorizată din punct de vedere socioeconomic are tendinţa de a se localiza în cartiere periferice, în suburbii sau migrează în mediul rural (fenomen vizibil şi în România, mai ales în ultimul deceniu) în timp de populaţia cu o situaţie socioeconomică medie şi peste medie locuieşte în zone centrale sau în cartiere rezidenţiale. Mai mult, părinţii al căror nivel de pregătire educaţională şi poziţie economică sunt ridicate, sunt mult mai bine informaţi asupra „istoriei” unei instituţii de învăţământ, astfel că, fie optează pentru o şcoală considerată mai bună în defavoarea uneia apropiată de domiciliu, dar nu la fel de bună, fie îşi schimbă domiciliul pentru a fi în aria de acoperire a şcolii dorite. Şi în cazul personalului didactic are loc un fenomen de „migraţie”, în acelaşi sens: cadrele didactice calificate, cu experienţă şi rezultate profesionale ridicate se 7 Inégalités sociales á l’école et politiques éducatives, www.unesco.org/iiep. 7 POLARIZAREA ACCESULUI LA SERVICIILE DE EDUCAŢIE 57 orientează spre şcolile bune, fie din proprie iniţiativă, fie ca urmare a presiunii exercitate asupra şcolilor de către părinţii favorizaţi din punct de vedere socioeconomic (sunt solicitate anumite cadre didactice, se preferă anumite discipline opţionale, se impun anumite condiţii de învăţare pentru elevi, care merg de la alegerea sălii de clasă şi chiar până la stabilirea componenţei colectivului de elevi etc.). Astfel, şcolile în care învaţă preponderent elevi proveniţi din medii sociofamiliale defavorizate devin, ca urmare a acestor fenomene de „migraţie” în rândul populaţiei de vârstă şcolară şi al personalului didactic, cu mult mai vulnerabile în ceea ce priveşte acoperirea tuturor posturilor cu personalul didactic calificat, asigurării unui nivel minim de heterogenitate în cadrul colectivului şcolii şi cel al claselor. De asemenea, rata ridicată a şomajului, a sărăciei, şi, uneori, a infracţionalităţii din cartierele, zonele, comunele, satele defavorizate se transferă şi asupra instituţiei de învăţământ şi se reflectă în rate ridicate de absenteism, abandon şcolar pe parcursul anului şcolar sau la sfârşit de ciclu de învăţământ, repetenţie, rezultate şcolare modeste, condiţii de învăţare inadecvate, atât la şcoală, cât şi acasă etc. O parte importantă a timpului petrecut în şcolile de acest tip de către cadre didactice şi elevi este alocat rezolvării problemelor legate de ordine şi disciplină şi celor administrative, în timp ce în şcolile frecventate de către elevi proveniţi din medii favorizate impunerea unui anumit regulament de ordine interioară şi respectarea acestuia de către elevi şi cadre didactice este mult mai uşor de realizat, după cum problemele de ordin administrativ sunt mai reduse ca număr şi complexitate. Frecventarea unei şcoli şi a unei clase cu un nivel echilibrat al heterogenităţii s-a dovedit a avea efecte pozitive semnificative asupra performanţelor educaţionale ale elevilor proveniţi din medii sociofamiliale defavorizate. În lucrări recente asupra performanţelor educaţionale se vorbeşte tot mai des despre „efectul de 8 egalitate” : rezultatele unui elev în lectură sunt influenţate de rezultatele unui alt elev al clasei. Astfel, dacă majoritatea elevilor dintr-o clasă învaţă bine, există şanse ca şi elevii cu dificultăţi în învăţare să adopte o altă atitudine faţă de şcoală, iar performanţele lor educaţionale să se îmbunătăţească, satisfacţia şi moralul cadrelor didactice, ca şi al elevilor şi părinţilor acestora să crească, iar procesul instructiv- educativ să devină unul de calitate mai bună. În studiul de caz realizat în cadrul proiectului Polarizare la serviciile de sănătate şi educaţie ca sursă a sărăcirii în viitor (coord. prof. dr. I. Mărginean) am constat faptul că, în şcolile din mediul rural şi peri-urban, numărul cadrelor suplinitoare şi al fluctuaţiei de personal era cu mult mai mare decât la şcoala din mediul urban şi nici un cadru didactic care profesa în primele două şcoli nu îşi avea domiciliu în localitatea în care funcţiona instituţia de învăţământ. 8 Michel Dureé, L’impact du chômage des parents sur le devenir scolaire des enfants. Document de travail, www. insse.fr. 58 GABRIELA NEAGU 8 De asemenea, pe măsură ce distanţa de cel mai apropiat oraş (în cazul de faţă, pentru ambele şcoli din mediul rural, cel mai apropiat oraş este municipiul Bacău) era mai mare, cu atât numărul elevilor care îşi continuau studiile în învăţământul secundar era mai scăzut, după cum, pe măsură ce distanţa dintre centrul municipiului Bacău şi şcoală era mai mare, cu atât elevii se orientau într-un număr mai mare spre învăţământul profesional şi de ucenici şi foarte puţini spre cel liceal. Ca urmare a lipsei locurilor de muncă, mulţi părinţi din zonele în care funcţionau şcolile în care s-a realizat studiul, emigraseră la muncă în străinătate, astfel că numărul elevilor rămaşi nesupravegheaţi sau aflaţi în grija bunicilor sau a rudelor era foarte mare. În cazul acestor elevi, rata absenteismului, a abandonului şcolar precum şi a performanţelor educaţionale scăzute era mult mai mare decât media pe şcoală. Un alt aspect remarcat, de-a lungul timpului, de cadrele didactice este acela că persoanele care reuşesc să acumuleze resurse financiare (datorită, în principal, muncii în străinătate) nu le investesc în cartierele, comunele, satele din care provin (mai ales în construcţii sau achiziţionare de locuinţe), ci se orientează spre mediul urban, spre cartierele centrale ale oraşului, astfel încât este de aşteptat ca pe viitor zonele rurale să devină nu numai mai îmbătrânite, ci şi mai sărace. În aceste condiţii, multe instituţiile de învăţământ vor fi desfiinţate, resursele financiare ale autorităţilor locale din mediul rural vor fi mult mai modeste pentru a fi orientate spre învăţământ, iar cei mai săraci dintre săraci vor avea dificultăţi în a frecventa până şi învăţământul primar. Îmbunătăţirea condiţiilor de învăţare (renovarea şcolii, construirea unor noi săli de clasă, dotarea cu echipament modern a laboratoarelor etc.), iniţierea şi derularea unor programe educaţionale suplimentare sau în colaborare cu şcoli din ţări membre UE, o mai strânsă colaborare între cadrele didactice din şcoală şi dintre acestea şi autorităţile locale, toate acestea au avut efecte minime în mediul urban (orientarea în continuare a majorităţii populaţiei de vârstă şcolară din cartier spre această şcoală) şi au rămas fără vreun efect în şcolile din mediul rural (elevii optează, în continuare, pentru aceeaşi şcoală, pentru că nu au altă posibilitate, abandonul şcolar, mai ales la finalul învăţământului obligatoriu, înregistrează valori tot mai mari, performanţele educaţionale sunt la fel de modeste, fluctuaţia personalului didactic la fel de ridicată etc.). Acest fapt dovedeşte că o şcoală bună este acea şcoală în care îmbunătăţirea condiţiilor de învăţare este însoţită întotdeauna de îmbunătăţirea calităţii educaţiei primite de către elevi. RELAŢIA ŞCOALĂ – FAMILIE – ELEV Relaţiile dintre şcoală, familie şi elevi sunt considerate un element important în accentuarea sau diminuarea fenomenului de polarizare educaţională. Părinţii oferă copiilor competenţe cognitive, afective, sociale etc. inegale, în funcţie de 9 POLARIZAREA ACCESULUI LA SERVICIILE DE EDUCAŢIE 59 mediul socioeconomic şi cultural în care trăiesc şi care, în perioada şcolarizării, se pot constitui în obstacole sau dimpotrivă, în atuuri. De asemenea, elevii proveniţi din medii sociofamiliale defavorizate s-au dovedit a fi întotdeauna mai sensibili în ceea ce priveşte relaţia cu şcoala, cadrele didactice şi colegi. Fiecare cadru didactic are formată o imagine asupra elevului ideal sau, cel puţin, asupra a ceea ce ar trebui să facă, să fie sau să ştie un elev. Această imagine s-a format de-a lungul şcolarizării şi experienţei profesionale a cadrului didactic, frecventând medii socioculturale, de regulă, altele decât cel din care provine un elev defavorizat. Cadrele didactice vor aprecia la un elev ceea ce îi apropie din punctul de vedere al exprimării verbale, gesturi, atitudine, comportament etc. şi va devaloriza ceea ce-l îndepărtează de altul, din acest punct de vedere. Elevii proveniţi din medii sociofamiliale defavorizate, precum şi părinţii acestora ştiu acest lucru, iar relaţiile lor cu şcoala, cu cadrele didactice şi, uneori, şi cu colegii de clasă, fie sunt deficitare, fie inexistente. Astfel, în timp ce părinţii bine poziţionaţi socioeconomic şi cultural consideră relaţia, menţinerea unui contact permanent cu şcoala, cu cadrele didactice, de care, de altfel, se simt legaţi şi prin provenienţa din acelaşi mediu, un lucru absolut firesc, părinţii defavorizaţi răspund cu mare dificultate, chiar şi atunci când sunt solicitaţi. Interesul părinţilor pentru parcursul şcolar al copiilor lor este, de cele mai multe ori, la fel de ridicat, doar că unii îl manifestă constant, iar ceilalţi nu. Cercetări asupra relaţiei dintre şcoală –elev–mediu sociofamilial de provenienţă au pus în evidenţă faptul că elevii proveniţi din medii defavorizate nu manifestă interes pentru ceea ce se întâmplă în şcoală şi în clasă, elevii proveniţi din rândul clasei mijlocii sunt mult mai integraţi, indiferent de rezultatele lor şcolare, în timp ce elevii favorizaţi din punct de vedere sociofamilial participă foarte mult la viaţa 9 şcolii şi a clasei . Lipsa manifestării interesului faţă de şcoală le determină, de cele mai multe ori, pe cadrele didactice să-i judece negativ în principal pe părinţii defavorizaţi din punct de vedere socioeconomic şi cultural (nu sunt interesaţi de rezultatele şcolare ale copiilor lor, de situaţia sau starea şcolii şi a clasei, nu participă la activităţile extraşcolare etc.), fapt care contribuie, într-o măsură foarte mare, la creşterea distanţei dintre şcoală şi familie, la diminuarea prestigiului şcolii în rândul acestei categorii de populaţie, la demotivarea părinţilor şi elevilor de a investi în educaţie, la devalorizarea efortului cadrelor didactice şi al elevilor. Acest fapt a fost confirmat şi pe parcursul interviurilor realizate cu părinţii 10 . Aceştia erau convinşi de elevilor din şcolile în care s-a derulat studiul de caz faptul că, datorită lipsei resurselor financiare care face imposibilă participarea lor şi a copiilor lor la unele solicitări din partea şcolii, sunt consideraţi răspunzători de întârzierea sau eşecul în derularea unor acţiuni sau în achiziţionarea unor materiale 9 Idem 4. 10 Idem 1. 60 GABRIELA NEAGU 10 suplimentare utilizate în procesul instructiv-educativ. Cum majoritatea întâlnirilor (de regulă, şedinţele cu părinţii) aveau ca principal subiect de discuţie costurile suplimentare cu educaţia, părinţii defavorizaţi nu mai participau, cu timpul, la aceste întâlniri, sau atunci când veneau nu numai că nu aveau vreo iniţiativă, ci menţineau chiar o distanţă fizică faţă de ceilalţi părinţi (se aşează, izolat, într-un colţ al clasei, sau în băncile din spatele clasei). CONŢINUTUL ÎNVĂŢĂMÂNTULUI ŞI PRACTICI EDUCATIVE Analiza influenţei conţinutului învăţământului şi a practicilor educative asupra accesului şi succesului în educaţie a elevilor, în funcţie de mediul de provenienţă poate fi efectuată, atât prin comparaţia dintre sistemele de învăţământ cât şi la nivelul unui sistem de învăţământ, prin comparaţia dintre instituţiile de învăţământ. În primul caz, s-a constatat faptul că inexistenţa unei baze culturale la elevii proveniţi din medii sociofamiliale defavorizate are un impact negativ mai puternic la nivelul sistemelor de învăţământ unde se pune accent pe formarea unei culturi academice (sistemele de învăţământ din Franţa, Europa Centrală şi de Est), comparativ cu situaţia din sistemele de învăţământ unde este favorizată formarea de competenţe, abilităţi legate de viaţa cotidiană, de mediul în care trăieşte elevul (ţările din Europa de Nord, dar şi din SUA) şi unde performanţele educaţionale nu sunt, neapărat, mai scăzute, ci doar mai puţin dependente de mediul de provenienţă 11 . al elevului În România, prin modificările de la nivelul conţinutului învăţământului s-a urmărit, în principal, creşterea şanselor de acces şi de succes şcolar ale elevilor, indiferent de mediul sociofamilial de provenienţă: introducerea unui curriculum naţional unic, dar şi a oportunităţilor şcolare (curriculum la decizia şcolii), deplasarea accentului de pe caracterul elitist, intelectualist al învăţământului românesc spre formarea de abilităţi şi competenţe cognitive, luarea în considerare a vieţii private a elevului etc. Cu toate acestea, studii asupra sistemului de învăţământ din România pun în evidenţă faptul că este menţinută, încă, o supraîncărcare a programelor şi manualelor şcolare, în condiţiile în care timpul alocat învăţării (măsurat în ani, zile şi ore petrecute de elev în şcoală) a scăzut semnificativ, în ultimul deceniu cu aproximativ 16%, elevii sunt în continuare evaluaţi în funcţie de capacitatea de memorare şi reproducere a celor însuşite şi mai puţin în funcţie de abilitatea, competenţa de a utiliza şi aplica în practică, în situaţii concrete de viaţă cele 12 învăţate în şcoală . În al doilea rând, la nivelul fiecărui sistem de învăţământ în parte, s-a constatat faptul că activitatea instructiv-educativă a personalului didactic, atât din 11 Idem 7. 12 L. Vlăsceanu (coord.), Şcoala la răscruce. Schimbare şi continuitate în curriculumul învăţământului obligatoriu. Studiu de impact, Iaşi, Editura Polirom, 2002. 11 POLARIZAREA ACCESULUI LA SERVICIILE DE EDUCAŢIE 61 punct de vedere calitativ, cât şi cantitativ este influenţată în mod semnificativ de caracteristicile şcolii şi ale colectivului de elevi. Prin planurile de învăţământ şi programele şcolare sunt prevăzute conţinuturile de predat şi obiectivele minime de atins în perioada de şcolarizare, dar nu şi metodele prin care pot fi realizate. Cadrele didactice, indiferent de sistemul de învăţământ pe care-l avem în vedere, dispun de o mare libertate de decizie privind modul de organizare şi desfăşurare a activităţii instructiv-educative, astfel încât curriculumul real este rezultatul unei „negocieri” dintre ceea ce este prevăzut în programă şi ceea ce propun cadrele didactice (luând, de fiecare dată, în considerare caracteristicile colectivului de elevi). Indiferent de nivelul învăţământului, experienţa personalului didactic, disciplina predată, majoritatea cadrelor didactice au tendinţa de a-şi organiza şi desfăşura activitatea instructiv-educativă în funcţie de caracteristicile clasei. La nivelul colectivelor de elevi în care predomină cei proveniţi din medii sociofamiliale favorizate, exigenţele cadrelor didactice sunt mult mai ridicate, obiectivele de atins sunt cele maxime prevăzute de planurile de învăţământ şi programele şcolare, interacţiunea dintre cadrul didactic şi elevi este mai intensă, metodele de predare, învăţare şi evaluarea, mult diversificate, elevii sunt încurajaţi să participe la activităţile şcolare, să propună sau să critice anumite aspecte. Acolo însă unde majoritatea elevilor dintr-o şcoală sau o clasă provine din medii sociofamiliale defavorizate ritmul de lucru este mult mai lent, obiectivele educaţionale de atins sunt cele minime prevăzute prin planurile de învăţământ şi programele şcolare, (şi de multe ori, nici acestea nu sunt acoperite în totalitate), aşteptările cadrelor didactice vizavi de elevi sunt scăzute, relaţiile dintre elevi şi cadre didactice, mai puţin apropiate, iar moralul, atât al cadrelor didactice, cât şi al elevilor, este unul scăzut. Această organizare şi desfăşurare diferenţiată a activităţii instructiv- educative, în funcţie de mediul de provenienţă al elevilor a fost sesizată încă de la nivelul învăţământului preşcolar. Astfel, la nivel preşcolar, în instituţiile de învăţământ frecventate de copii din medii sociofamiliale favorizate, pe lângă pregătirea pentru învăţământul şcolar, se insistă şi pe formarea şi dezvoltarea personalităţii copiilor, în timp ce, în instituţiile frecventate de copii defavorizaţi din 13 . punct de vedere sociofamilial se urmărea doar pregătirea pentru perioada şcolară La niveluri mai înalte de educaţie s-a constat tendinţa de a explica în mod diferit rezultatele şcolare modeste: prin cauze psihologice (emotivitate, oboseală, dificultăţi temporare privind capacitatea de concentrare etc.), în cazul elevilor proveniţi din medii sociofamiliale favorizate, şi prin cauze de natură sociofamiliale şi economice, în cazul celor defavorizaţi. Acest tip de explicaţii se regăsesc şi în procesul de evaluare şi apreciere al elevilor: note mult mai scăzute, în cazul elevilor defavorizaţi şi mai ridicate pentru ceilalţi. 13 Idem 7. 62 GABRIELA NEAGU 12 Astfel, evaluarea şi notarea elevilor devine generatoare de eşec şcolar: de multe ori, notele indică, mai degrabă, poziţia pe care o ocupă un elev în cadrul grupului şi mai puţin nivelul cunoştinţelor sale, fiind utilizate mai mult în termeni de 14 recompensă şi pedeapsă, decât în indicarea progresului educaţional al unui elev . În studiul de caz din instituţiile de învăţământ preuniversitar din judeţul Bacău, am constat o nemulţumire a cadrelor didactice din mediul urban privind conţinutul programelor şcolare şi timpul necesar atingerii obiectivelor prevăzute de către acestea, în timp ce cadrele didactice din mediul rural considerau că o bună organizare a lecţiilor permite atingerea obiectivelor stabilite prin documentele şcolare. Singurul element comun între cele două colective didactice (urban şi rural), în această privinţă, era faptul că elevii completează din ceea în ce mai rar şi într-un număr din ce în ce mai redus pregătirea primită la şcoală cu una individuală, acasă. Măsura în care obiectivele educaţionale sunt atinse este dată, de multe ori, de rezultatele obţinute de elevi la evaluările la nivel naţional (de exemplu, examenele de capacitate, unde se obţin, de regulă, performanţe mai ridicate în mediul urban şi mult mai scăzute în mediul rural), de rata de participare şcolară la niveluri de învăţământ post-obligatoriu, de opţiunile elevilor pentru un anume tip de învăţământ secundar, de rezultatele obţinute de către cadrele didactice la evaluările realizate de autorităţile teritoriale (inspectorate şcolare) şi cele naţionale (ministerul de resort) etc. De asemenea, atât elevii, cât şi părinţii intervievaţi în cadrul cercetării derulate în judeţul Bacău au afirmat că există situaţii în care elevii defavorizaţi sunt dezavantajaţi în relaţia cu cadrele didactice: profesorii sunt mai permisivi în notare cu elevii care provin din medii sociofamiliale favorizate, aceştia din urmă primesc manuale noi sau aflate într-o stare de utilizare mai bună decât elevii defavorizaţi şi sunt mult mai frecvent chestionaţi cu privire la înţelegerea sau nu a ceea ce s-a predat sau discutat în timpul lecţiilor. Evaluarea diferenţiată a elevilor, în funcţie de mediul sociofamilal de provenienţă al acestora „accentuează diferenţele care există între elevi în ceea ce priveşte capacitatea şi viteza de învăţare precum şi în ceea ce priveşte motivaţia 15 pentru învăţare” . Faptul că mediul sociofamilial de provenienţă al elevului are un rol important în reuşita sau eşecul şcolar al unui elev este un fapt demonstrat şi de necontestat: cu cât mediul sociofamilial este mai favorabil, cu atât performanţele educaţionale ale elevului vor fi mai ridicate. Ceea ce am dorit să aducem în discuţie în acest material este că influenţa factorului mediu sociofamilial de provenienţă al elevului poate fi accentuată sau diminuată de caracteristicile sistemului de învăţământ. Altfel spus, toţi elevii sunt capabili să obţină rezultate educaţionale bune şi foarte bune, indiferent de mediul 14 Idem 4. 15 Idem 1. 13 POLARIZAREA ACCESULUI LA SERVICIILE DE EDUCAŢIE 63 sociofamilial de provenienţă, dacă li se oferă posibilitatea de a învăţa, dacă li se creează condiţii optime de învăţare şi dacă le este respectat ritmul de învăţare. Măsura în care sistemul de învăţământ poate accentua sau diminua influenţa factorilor psihosociali şi pedagogici, dar şi a celor ai mediului de provenienţă depinde, la rândul ei, de principalele caracteristici ale sistemului, între care colectivul didactic, componenţa populaţiei şcolare şi practicile educative s-au dovedit a fi cele mai importante. BIBLIOGRAFIE 1. Michel Dureé, L’impact du chômage des parents sur le devenir scolaire des enfants, Document de travail, www.insse.fr. 2. Denis Meuret, La notion de justice dans les systèmes éducatifs et la gestion de l’hétérogénéité, www.unige.ch. 3. G. Neagu, L. Stoica, Factori de risc privind accesul la educaţie al copiilor din familii sărace. Studiu de caz, Revista de Asistenţă Socială, nr. 2–3/2004. 4. L. Urse, Ana-Maria Preotesei, L. Stoica, G. Neagu, Diagnoza sistemului de învăţământ din România, raport de cercetare în cadrul proiectului de cercetare Polarizarea accesului la serviciile de sănătate şi educaţie ca sursă a sărăcirii în viitor (coord. prof. dr. Ioan Mărginean). 5. L. Vlăsceanu (coord.), Şcoala la răscruce. Schimbare şi continuitate în curriculumul învăţământului obligatoriu. Studiu de impact, Editura Polirom, Iaşi, 2002. 6. O. Voicu, Percepţii asupra sistemului românesc de învăţământ, mai 2004, www.osf.ro. 7. La lutte contre l’échec scolaire: un défi pour la construction européenne, www.eurydide.org. 8. România – Propuneri de politică educaţională – sinteze din Raportul Băncii Mondiale, 2002, www.edu.ro. 9. Inegalités sociales à l’école et politiques éducatives, www.unesco.org/iiep. 